Kelliem għall- Izvilupp Socjali u Ekonomiku - Alternattiva Demokratika L- Orizzont , 17 ta' Diċembru 2008-12-17 Ftit tal- ġranet ilu saret laqgħa interessanti bejn delegazzjoni tal- Alternativa Demokratika u delegazzjoni tal- APEX , l- għaqda tal- koperattivi Maltin . F' din il- laqgħa smajna kif il- moviment tal- koperattivi f' Malta għandu iktar minn 60 sena . Illum ikopri iktar minn 60 koperattiva , b' madwar 5 , 500 membru . Ta' min jgħid li fl- Ewropa hemm 267 , 000 koperattiva b' madwar 163 miljun membru ! It- tmexxija tal- APEX spjegat il- viżjoni li għandhom għall- futur tal- moviment tal- koperattivi . Fost affarijiet oħrajn tkellmu dwar l- importanza tal- edukazzjoni u t- taħriġ , tar- relazzjonijiet internazzjonali u tal- proġetti tal- Unjoni Ewropea , u dwar l- importanza ta' oqsma bħall- ambjent , ir- responsabbiltà soċjali , il- parteċipazzjoni tan- nisa fl- attività ekonomika u sfidi għall- gruppi soċjali bħal nies b' diżabilità . Arnold Cassola u jien , li rrapreżentajna lil Alternattiva Demokratika f' din il- laqgħa , konna impresjonati bil- viżjoni pożittiva tat- tmexxija tal- APEX , speċjalment meta jidher biċ- ċar li hemm ħsieb li l- aspett soċjali tal- koperattivi jiġi meqjus fi sfond ta' sostenibilità u viabilità ekonomika . Malta għandha tkun kburija bil- fatt li koperattivi Maltin jinsabu f' oqsma varji kemm kummerċjali kif ukoll soċjali , inkluż kummerċ ġust , trasport , midja u komunikazzjoni , konsulenza għall- immaniġjar , konsulenza f' servizzi finanzjarji , arti u restawr tal- arkitettura , arkeoloġija , artiġġjanat u servizzi speċjalizzati għal persuni li għandhom bżonnijiet speċjali . Ekonomija ekoloġika u soċjali tippromwovi prattiċi bħal dawk tal- koperattivi , peress li dawn jistgħu jwasslu għal demokrazija fuq il- post tax- xogħol u għal ġustizzja soċjali , protezzjoni ambjentali u kummerċ ġust . Koperattivi bbażati lokalment għandhom it- tendenza li jħallu ħafna mill- qligħ tagħhom fl- ekonomija lokali , u dan jgħin għat- tkattir tal- iżvilupp sostenibbli . Kummerċ lokalizzat huwa ta' benefiċċju mhux biss b' mod ekonomiku , iżda ukoll peress li jikkawża inqas dħaħen mit- trasport u jkattar il- ħajja soċjali fil- komunità , minħabba li prodotti u servizzi huma faċilment aċċessibbli għar- residenti . Iżda l- koperattivi għandhom bosta sfidi quddiemhom , speċjalment meta hemm min qiegħed jargumenta li dawn għandhom ikollhom l- istess obbligi bħalma għandhom kumpaniji u negozji oħrajn . F' dan ir- rigward , ta' min jgħid li Caroline Lucas ( ritratt ) , mexxejja tal- Ħodor Ingliżi u membru tal- grupp parlamentari tal- Ħodor fil- Parlament Ewropew , ftit tax- xhur ilu tkellmet favur il- bżonn li koperattivi madwar l- Ewropa jiġu protetti minħabba li dawn għandhom rwol soċjali u mhux biss ekonomiku , fis- soċjetà . Lucas appellat lill- Kummissjoni Ewropea biex ma jiġux introdotti deċiżjonijiet li jimminaw il- liġijiet u l- istrutturi finanzjarji uniċi tal- intrapriża tal- koperattivi , liema liġijiet u strutturi qegħdin jgħinu biex jiġu mkattrin il- koperattivi . Jiġri x' jiġri fi sfond Ewropew , huwa vitali li l- koperattivi jkunu vijabbli ekonomikament u anke jfittxu oqsma ġodda fejn jistgħu joperaw . Ngħidu aħna , jistgħu jesploraw il- ħolqien ta' xogħol ekoloġiku f' oqsma bħall- produzzjoni u d- distribuzzjoni ta' enerġija alternattiva , li jinvolvu l- ħolqien ta' xogħol f' livelli differenti , bħal dak professjonali , amministrattiv u tekniku . Fl- istess ħin , jeħtieġ li l- koperattivi jingħataw kull appoġġ mill- istat , biex il- missjoni soċjali tagħhom tkun tista' titkattar . F' dan ir- rigward , Alternattiva temmen li l- istess bħalma għandu jiġri għal kumpaniji ta' daqs żgħir jew medju , il- koperattivi għandhom jingħataw trattament ġust mill- istat rigward fondi għar- riċerka u innovazzjoni , tariffi tal- enerġija , politika fiskali u għajnuniet b' rabta mal- prezz tal- proprjetà . Ikun tajjeb ukoll jekk il- kunsilli lokali jagħtu iktar kuraġġ lill- koperattivi fix- xogħol li jagħmlu . Fil- preżent , hemm kunsilli li jaħdmu tajjeb ma' xi koperattivi , iżda oħrajn li skartawhom . Il- ħidma tal- koperattivi mhijiex dejjem ward u żgħar , u mhux dejjem kienet ta' suċċess . Iżda hemm bosta eżempji ta' koperattivi li għamlu suċċess , u dan għandu jservi ta' xprun biex ikun hemm politika ekonomika li tamalgama s- sostenibilità ekonomika ma' dik soċjali u ekoloġika . Fiż- żminijiet tal- lum , din it- tip ta' politika hija iktar u iktar meħtieġa biex tilqa' għar- riskji li qegħdin jiffaċċjaw bosta ħaddiema .